**Njoftim mbi organizimin e punës dhe disponueshmërinë e zyrtarëve të AKPPM-së në rrethanat aktuale të sëmundjes COVID-19**

Për shkak te situatës aktuale epidemiologjike dhe me qëllim të pengimit të përhapjes së sëmundjes COVID-19, Agjencia e Kosovës për Produkte dhe Pajisje Medicinale (AKPPM) i njofton të gjithë shfrytëzuesit e shërbimeve në AKPPM, për organizimin e punës dhe disponueshmërinë e zyrtarëve gjatë periudhës së ardhshme në AKPPM me qëllim të zbatimit të masave parandaluese.

Për të mundësuar zbatimin e masave mbrojtëse dhe njëkohsisht duke siguruar vazhdimësinë e proceseve thelbësore të punës në AKPPM, në ambientet tona do të jenë të pranishëm një numër i zvogëluar i punonjësve, kurse pjesa tjetër e punonjësve të AKPPM do të punojnë në distancë nga shtëpitë e tyre duke qenë të disponueshëm përmes sistemit BARNATARI dhe emailave zyrtar.

Shfrytëzuesit e sistemit BARNATARI mund të vazhdojnë të komunikojnë pa pengesa me të gjithë zyrtarët e AKPPM-së dhe të shërbehen për aplikimet e tyre si mëparë.

**Këto masa nuk ndikojnë në zbatimin e proceseve kryesore në AKPPM si importi, regjistrimi,variacionet,ripertritjet,pagesa vjetore e obligimeve financiare per barnatore te licencuara, farmakovigjilenca dhe shtypja e banderolave për produkte medicinale. Poashtu importimi i pajisjeve medicinale do të vazhdojë të zbatohet pa ndërprerje.**

Me qëllim të zbatimit të masave parandaluese aktualisht janë të ndërprera vetëm auditimet(inspektimet) për kompanitë që dëshirojnë të fillojnë biznese të reja me produkte dhe pajisje medicinale e që janë të obliguar të licencohen në AKPPM.

**Organizimi i punës në AKPPM**

Për shkak të situatës aktuale epidemiologjike dhe për të parandaluar përhapjen e sëmundjes COVID-19 si dhe masave të ndalim qarkullimit me Vendim të Qeverisë së Republikës së Kosovës, AKPPM do të jetë e hapur për palët pritëse çdo ditë pune nga ora 09:00 deri në orën 12:00.

Në rast nevoje për të ardhur personalisht në AKPPM për dërgimin ose marrjen e dokumentacionit, banderolave, të gjithë vizitorët janë të detyruar të zbatojnë në mënyrë rigoroze masat parandaluese të mëposhtme që lidhen me lëvizjen e kufizuar brenda zonës së AKPPM-së si dhe përdorimin e pajisjeve mbrojtëse:

* Lejohet vetëm qëndrimi afatshkurtër në ambientet e AKPPM dhe kontakti me punonjësit duhet të mbahet në distancën 2 metra.
* Hyrja në AKPPM lejohet me një maskë mbrojtëse dhe kur është e mundur me dorëza mbrojtëse
* Pajisjet mbrojtëse të mësipërme duhet të përdoren gjatë gjithë qëndrimit në ambientet e AKPPM
* Të gjithë vizitorëve në AKPPM u kërkohet të dezinfektojnë duart ose dorezat e disponueshme përpara se të dorëzojnë dokumente
* Në rast se vizitorët nuk kanë dezinfektues, duart do të dezinfektohen në hyrje të AKPPM, sipas udhëzimeve të punonjësit të shërbimit të sigurisë.

**Ne kërkojmë që të gjithë vizitorët në AKPPM të respektojnë masat parandaluese të vendosura për të mbrojtur sigurinë dhe shëndetin e vizitorëve dhe punonjësve të AKPPM-së.**

**Puna me palët**

Me këtë rast njoftojmë përdoruesit e shërbimeve në AKPPM që deri në një njoftim të radhës të gjitha takimet me palët shtyhen dhe të gjitha kontaktet mbahen vetëm në distancë përmes emailit zyrtar apo sistemit BARNATARI.

Masat që merren nga AKPPM për tu mbrojtur nga përhapja e COVID-19 rishikohen vazhdimisht dhe rregullohen në varësi të zhvillimit të mëtejshëm të situatës epidemiologjike. Këto masa do të zgjasin deri në pezullimin e tyre, dhe në varësi të situatës së shëndetit të përgjithshëm publik në lidhje me COVID-19, AKPPM do ta njoftoj publikun përmes faqes zyrtare të internetit.

Palët që kanë nevojë për sqarime nga ndonjë zyrtar i AKPPM dhe nuk munden tashmë përmes telefonave zyrtar, mund të dërgojnë email zyrtar tek zyrtari përkatës dhe në Cc njoftohet drejtori i deparatmentit përkatës dhe kryeshefi.